**Amazon**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt ani de când gândul hoinar

mă poartă prin locuri ascunse,

de ochi omenești nepătrunse,

în care decoru’-i bizar.

Prin junglă, canoea-mi strecor

urmând o potecă știută

ce trece prin lumea tăcută

spre apa ce curge ușor.

Nu-i marele fluviu, e-un braț

plecat într-un joc de meandre

să prindă în el copilandre

ce-aleargă spre el cu nesaț.

Sunt ape din ploaia de ieri,

cerută-n pădurea-nsetată

de frunzele ce își arată

sclipiri, în ușoare-adieri.

Canoea, în dulce-abandon,

alunecă lin, în tăcere,

iar totul în jur e plăcere,

căci gândul meu e-n Amazon.

Și nu-i doar un gând, e un plan

și-n locul meu tainic, din vise,

fiindu-mi în lucruri promise,

voi fi-n mai puțin de un an.